Philippines Mungdan Na Islamic Hpung Ni Majan Kaw Ma Kasha Ni Hpe Sung Lang
Philippines Mungdan na Malaivi Muklum hpe zing madu da ai Islamic kasu kabrawng hpung ni gaw Philippines Asuya hpyendap ni hpe ninghkap gasat ai hta Ma kasha ni hpe mung sung lang ai lam, asak kaji dik ai gaw (7) ning daram sha naw re lam Agency shiga hta tang madun da ai.
Mindanau zunlawng, Malavi Muklum hpe zing madu da ai Islamic kasu kabrawng hpung ni gaw shawng nnan hpyen n-gun marai (700) daram nga ai kaw na Philippines Asuya hpyendap hte laban bat (7) daram laja lana gasat hkat ai hpang ya aten masha ni marai (100) daram sha ngam mat sai re, ngam nga ai masha ni hta Ma kasha ni mung lawm ai lam dai Islamic hpung kaw shanglawm lai wa sai Abdun asak (17) ning shi sawk ni hpe tsun dan ai.
Abdun kawn tsun ai hta Islamic laknak lang kasu kabrawng hpung ni hte shawng ningnan hkrum ai gaw asak (12) ning kaw re, dai aten Islamic hpung ni gaw Mare masha ni hpe hkye la ra ai nga nna Ma kasha law law hpe Islam nawku jawng kaw na masu woi mat wa ai re, shata (3) Islamic hpung ni hte nga ai kaw na hprawng mat ai raitim Philippines Hpyendap kawn Islam amyu shayi ni hpe sat kau ai lam ni na ai majaw Islamic hpung ni kaw bai wa shang lawm ai lam, Malavi Muklum kaw naw ngam nga ai Islamic hpyen hpung ni gaw Malavi muklum hpe garai nshang zing shi yang shata mi daram laknak machyu pala tau hkyen shajin da ai re majaw ya aten machyu pala grai naw ngam nga ai lam Abdun kawn shi sawk ni hpe matut tsun dan ai.
Philippines hpyendap kawn tsun ai hta IS hte gindun nga ai Philippines Mungdan na kasu kabrawng hpung ni gaw IS ni grai n paw pru wa shi ai kaw na Ma kasha ni hpe hpyenla hku nna sung lang nga re nga nna tsun ai.
kac_Latn kac_Latn kac_Latn kac_Latn kac_Latn